450 էջանոց «Հայկական հարցը և միջազգային իրավական պատասխանատվություն» վերնագրով գիրքը բավական արդիական է և լուրջ հետազոտություն է` վերլուծություն թուրքիայի կատարած ոճրագործությունների, որին դեռ անհրաժեշտ գնահատականն է տրվելու: Գիրքը աչքի է ընկնում ռուսալեզու ընթերցողին մատուցելու յուրահատուկ ձևով: հինգ բաժիններ և 16 գլուխ ունեցող գիրքում բարձրացվում է հայ ժողովրդի ողբերգության թեման, կենտրոնական տեղ է գրավում Օսմանյան Թուրքիայում ցեղասպանության ու տեղահանության ողբերգական դեպքերը: Գրքում բերված փաստերն ու լուսանկարները, հնագույն քարտեզները մանրամասնորեն ներկայացնում են Հայաստանի տարբեր ժամանակաշրջանների պատմությունը` մինչև ցեղասպանության սկիզբը ու դրանից հետո այն քայլերը, որ պետք է կատարի մեր ժողովուրդն ու միջազգային հանրությունը: Գրքի խորհրդատու-խմբագիրներն են աշխարհում ճանաչված այնպիսի գիտնականներ, ինչպիսիք են ժողովուրդների հոգևոր միասնության ակադեմիայի պրեզիդենտ, պատմական գիտությունների դոկտոր Գեորգի Տրապեզնիկովը, տնտեսագիտության դոկտոր, պրոֆեսոր, բնական գիտությունների ակադեմիայի (РАЕН) ակադեմիկոս Միխայիլ Լեմեշևը, գրող, կինոդրամատուրգ Կիմ Բագշին: Գրքի առաջաբանը գրել է հայտնի քաղաքական գործիչ, ՌԴ Դաշնային ժողովի (պետական դումա) պատգամավոր, «Միասնական Ռուսաստան» խմբակցության անդամ, ԱՊՀ հարցերի եւ հայրենակցությունների հետ կապերի կոմիտեի առաջին փոխնախագահ Կոնստանտին Զատուլինը: Գիրքը պատրաստվել է Ֆրանսիայի, Ռուսաստանի, ԱՄՆ-ի, Գերմանիայի, այլ երկրների արխիվների, ինչպես նաև ականատեսների մասնավոր հավաքածոների նյութերի հիման վրա: Գրքում օգտագործված գրականության ցանկը զբաղեցնում է 12 էջ: